TERCHOVÁ. Zrejme nepozornosť zapríčinila dopravnú nehodu, ktorá sa stala pred dvoma týždňami v Terchovej. Vodič čiernej Octavie vychádzal zo sídliska Krížové mlákya vrazil do vodiča zelenej Octavie, idúcej po hlavnej ceste.
"Vychádzal z vedľajšej cesty na hlavnú a asi si nevšimol auto, ktoré išlo po hlavnej ceste," povedal svedok nehody. Autom vrazil do pravej časti zelenej Octavie, zdemoloval dvere na strane spolujazdca a predný blatník. Auto odhodilo dva metre do priekopy. Žena, ktorá sedela na mieste spolujazdca, utrpela ľahšie zranenia. Privolaná záchranka ju previezla na pozorovanie do nemocnice. Vodiči vážnejšie zranenia neutrpeli.
Podľa miestnych sa v tomto neprehľadnom mieste stávajú havárie často. "Toto je druhá havária za posledné dva týždne. Vtedy tiež narazilo auto vychádzajúce z vedľajšej cesty do auta na hlavnej," povedal svedok nehody. Značku, ktorá stojí vedľa cesty, si veľakrát nevšimnú ani miestni. Je zhrdzavená a zničená.
Kvôli tejto havárii vyšetrujúci policajti oznámili, v akom stave je značka dopravnému inžinierovi Okresného dopravného inšpektorátu v Žiline. Ten zavolal na Obecný úrad v Terchovej, pretože značka je pri ceste v správe obce. Prednosta úradu mal však dovolenku, a preto ho minulú stredu opätovne kontaktovali. Prednosta povedal, že značku už obec kúpila a bude v blízkej dobe vymenená.
Podľa riaditeľa okresného dopravného inšpektorátu Jozefa Padyšáka za každé dopravné značenie zodpovedá správca komunikácie. "Pokiaľ chce správca cesty vymeniť, alebo umiestniť dopravné značenie, musí požiadať dopravný inšpektorát. My posúdime, či je umiestnenie značenia v súlade so zákonom a nemá vplyv na bezpečnosť a iné značenie, ktoré na ceste môže nasledovať," vysvetľuje Padyšák.
Palatín
Rudolfa Súľovského 633
013 13 Rajecké Teplice